1. **Kāds CMS, tas pats kas RS vai pēc izvēles?**

Šajā gadījumā nav būtiski, kāds CMS tiks izmantots, šobrīd ir būtiski, ka piedāvātais tīmekļa vietnes dizains ļaus brīvi iespējot un atspējot moduļus, lai, piemēram, izslēdzot kādu moduli, nebūtu jāpārstrādā elementu izkārtojums lapā.

1. **Dati jāmigrē no esošā? Vai vienkārši esošo jāmodificē/”jāuzvelk” jauns dizains?**

Tīmekļa vietnes saturs pēc būtības nemainīsies, ir jābūt sadaļai par maršrutu plānošanu, biļetēm, “par mums” u.tml., bet tajā pašā laikā informāciju vēlamies padarīt vieglāk uztveramu, intuitīvi atrodamu, un visticamāk satura koks mainīsies, tāpēc domājam par datu migrēšanu no esošā, nevis par esošā modernizāciju.

1. **2. pielikuma “Darba uzdevums Rīgas satiksmes jaunas tīmekļa vietnes izstrādei” 4. punkts “Nodrošināt modulāru un dinamiski maināmu mājaslapas struktūru caur satura vadības sistēmu (CMS).”. Lūdzam Pasūtītāju skaidrot un precizēt definēto uzdevumu/aktivitāti, detalizētāk aprakstot, kāds darba rezultāts tiek sagaidīts no Pretendenta.**

Lūdzu skatīt atbildi uz 1. jautājumu.

1. **2. pielikuma “Darba uzdevums Rīgas satiksmes jaunas tīmekļa vietnes izstrādei ” 8. punkts. Ņemot vērā, ka darba uzdevuma ietvaros jāveic tīmekļvietnes satura struktūras un izkārtojama izstrāde, lietotāju pieredzes izpēte piecām lietotāju grupām, kā arī dizaina izstrāde vai Pasūtītāja ieskatā 2 mēnešu izpildes termiņš no līguma noslēgšanas ir objektīvs? Pretendenta ieskatā Darba uzdevuma 8. punktā definēto termiņu būtu nepieciešams noteikt 4 mēneši no līguma noslēgšanas, kas atbilstu definētajam darbu apjomam.**

Darbu izpildes termiņš var būt viens no apspriežamajiem jautājumiem tālākajās sarunās, lūdzam pieteikumā norādīt priekšlikumu optimālam izstrādes termiņam.

1. **2. pielikuma “Darba uzdevums Rīgas satiksmes jaunas tīmekļa vietnes izstrādei ” 5. punkts. Lūdzam Pasūtītāju apstiprināt, ka dizaina skices izstrādājamas tikai tīmekļvietnes pamata sadaļām un dizaina skices nav jāizstrādā pilnīgi visām tīmekļvietnes ekrānformām.**

Jā, apstiprinām, ka dizaina skices ir izstrādājamas tikai tīmekļvietnes pamata sadaļām un nav jāizstrādā pilnīgi visām tīmekļa lapām.

1. **Vai ir pieejama esošās mājaslapas struktūra/mājaslapas koks ar visām sadaļām un apakšsadaļām? Ļoti aptuveni saskaitīju ap 40 skatu.**

Lūdzam izskatīt mājaslapu no lietotāja viedokļa, jo gaidām dizaina izstrādātāja idejas par to, kādam un cik daudz būtu jābūt mājaslapās sadaļām un skatiem. Viss tas, kas šobrīd ir mājaslapā nav jāpārzīmē, ir jānodrošina, ka tiek atspoguļota pamatinformācija lietotājiem optimālā veidā. Esošajā kokā ir 5 galvenās sadaļas: maršruti un laiki; biļetes; autostāvvietas; citi pakalpojumi; par mums. Apakšsadaļas ir dinamiskas un regulāri tiek precizētas un mainītas.

1. **Cik no šīm sadaļām/apakšsadaļām ir paredzēts izmantot jaunajai mājaslapai? Cik unikālu (tādi, kas neatkārtojas) skatu ir paredzēti jaunajā mājaslapā?**

Sk. atbildi uz 2. jautājumu. Jaunus skatus un idejas par jaunām sadaļām sagaidām no dizaina izstrādātāja.

1. **Darba uzdevuma 6. punktā ir minēts, ka būs nepieciešamas visu sadaļu skices 3 ekrānu izmēriem. Parasti tiek zīmēts desktop un mobile dizains. Šis jautājums vairāk precizēšanai, vai tiešām būs vajadzīgs arī atsevišķi zīmēt visu sadaļu skices planšetes skatam?**

Nepieciešamas skices visiem 3 ekrānu veidiem, taču sarunās būs iespējams apspriest optimālāko variantu.

1. **Vai būs jāzīmē dizaina skices gan “Light mode”, gan “Dark mode” visām sadaļām?**

Nepieciešamas skices visām pamata sadaļām.

1. **Ar kādām sistēmām būs jāintegrē jaunā mājaslapa? Redzam, ka ir autorizētu lietotāju sadaļa, piemēram, E-talonu papildināšanai.**

Šī uzdevuma ietvaros nav paredzēts izstrādāt mājaslapu, bet tikai dizainu. Mājaslapas izstrāde tiks iepirkta atsevišķā iepirkumā. Attiecībā uz dizainu, piemēram, jāparedz skati lietotāja ielogošanās un autentificēšanās gadījumiem. Taču šos dizaina aspektus sarunās varam precizēt, ja nepieciešams.

1. **Vai ir pieejama dokumentācija esošajai sistēmas integrācijai?**

Nav paredzēta mājaslapas izstrāde.

1. **Uz kādiem ārējiem resursiem ir jāpadod informācija no mājaslapas un kādā formātā? (aplikācijas, citi interneta resursi)**

Nav paredzēta mājaslapas izstrāde.

1. **Maršrutu plānotājs un ar to saistīti risinājumi** [**https://saraksti.rigassatiksme.lv**](https://saraksti.rigassatiksme.lv)**- vai arī šī lapas sadaļa būs jāveido no jauna?**

Nav jāveido no jauna, bet jāiekļauj piedāvātajā dizainā.

1. [**https://pieteikums.rigassatiksme.lv/**](https://pieteikums.rigassatiksme.lv/)**vai ir jāintegrē ar kādu iekšējo sistēmu?**

Nav paredzēta mājaslapas izstrāde.

1. **Vai Transporta nomai būs jāparedz kāds speciāls risinājums, kur klienti var redzēt nomājamo transportu pieejamību sev vēlamajā laikā?**

Šobrīd nav plānots, ka varētu būt mājaslapā šāda funkcionalitāte. Paredzēts ir, ka redzamas ir cenas un transportlīdzekļu īss raksturojums.

1. **Kā iepirkuma mērķis norādīta dizaina izstrāde lapai ww.rigassatiksme.lv. Vai tas ietver arī apakšdomēnu** [**https://saraksti.rigassatiksme.lv/**](https://saraksti.rigassatiksme.lv/)

Jā, tas ietver.

1. **2. punktā minēts, ka nepieciešams izstrādāt optimālos ceļus lietotājiem darbā ar visām sadaļām. Vai ir pieņemams, ka izpētes rezultātā tik konstatēts, ka kāda no grupām neizmanto kādu no sadaļām, to neiekļaut konkrētai lietotāju grupai?**

Jā.

1. **4. punktā minēts, ka nepieciešams nodrošināt modulāru struktūru – šis ir programmēšanas uzdevums nevis dizaina izstrādes uzdevums. Vai pareizi saprotam, ka šis iepirkums neietver programmēšanas darbus?**

Neietver programmēšanu, bet ir būtiski veidot dizainu tā, lai atspējojot kādu moduli, nav nepieciešams pārtaisīt attiecīgā skata dizainu vai elementu izvietojumu.

1. **Vai pareizi esam sapratuši, ka iepirkums ietver skiču izstrādi visām sadaļām (104) trīs dažādos izmēros: datora ekrāna, planšetes un mobilā telefona ekrānam?**

 Noteikti pamata sadaļām 3 ekrānu izmēros, bet sarunās varam apspriest optimālāko variantu. Pēc sarunām pasūtītājs precizēs darba uzdevumu un dos iespēju visiem uzaicinātajiem precizēt/iesniegt savu tehnisko un finanšu piedāvājumu, lai visiem pretendentiem būtu vienāds darba uzdevums.